SV er partiet som er mest negativt til boligbygging i hovedstaden. Audun Lysbakken satser likevel på å gjøre boligpolitikk til hovedsak i valgkampen.

Ifølge OBOS vil Oslo ha mellom 800 og 860 000 innbyggere i 2030. Det betyr at hovedstaden kan ha et behov for opp mot 150 000 nye boliger de neste årene.

– Vi er ikke i nærheten av å kunne oppnå det målet med dagens boligtakt, sier Åge Pettersen, kommunikasjonsdirektør i OBOS.

Flest nei fra SV

For å finne ut hvilke partier som er mest positive til boligutbygging i hovedstaden valgte derfor OBOS å gjennomgå 83 reguleringssaker i Oslo bystyre i perioden 2007-2011.

– Da så vi en fordeling hvor Fremskrittspartiet var de som hadde stemt for flest boliger, Høyre på annenplass, og Arbeiderpartiet på tredjeplass, ifølge Pettersen.

I bunn av skalaen lå SV som hadde vært i mot nesten 2200 nye boliger.

– SV hadde stemt nei til flest boliger av de litt større partiene, forteller OBOS’ kommunikasjonsdirektør.

Lysbakken satser på bolig

Til tross for at SV er blant partiene som er mest negative til nye boligprosjekter i Oslo, byen som har det største behovet for flere boliger, vil SVs leder Audun Lysbakken satse på boligpolitikk til neste års valgkamp.

– Dette er kjempeviktig for oss. Jeg håper vi skal få den første valgkampen i Norge på veldig, veldig mange år hvor bolig blir et hovedtema. Det har SV tenkt å bidra til, forteller Audun Lysbakken til TV 2 Nyhetene.

Lysbakken forklarer bunnplasseringen i Oslo med at partiet tar hensyn til mer enn bare antall nye boliger.

– SV er en pådriver for å få bygd flere boliger i alle de store byene. Men vi er også en pådriver for at det skal være skikkelig kvalitet på det som blir bygd og at det skal bygges på de riktige stedene.

Se oversikten over hvor mange boliger (netto) de ulike partiene har stemt for: